ફિલ્મ ‘હૉલિડે’માં આર્મી-મૅન અક્ષયકુમાર આતંકવાદીઓની ટોળીના માસ્ટર-માઇન્ડને પકડવાનો પેંતરો ગોઠવે છે ત્યારે થોડીક વાર માટે બાજી ઊલટી થઈ જાય છે. પેલો માસ્ટર-માઇન્ડ આતંકવાદી આર્મીના જવાનોની ચાર બહેનોને કિડનૅપ કરી લે છે. અક્ષયકુમાર એ વખતે પણ મચક આપતો નથી અને માસ્ટર-માઇન્ડને પકડવાની વ્યૂહરચના વિચારે છે. તેનો મિત્ર પોલીસ-ઇન્સ્પેક્ટર તેને પૂછે છે, ‘આતંકવાદીએ ચાર છોકરીઓને કિડનૅપ કરી છે એની ચિંતા તું નથી કરતો?’ એનો જવાબ અક્ષયકુમાર આપે છે, ‘દેશ માટે જીવ આપવાની જવાબદારી શું માત્ર આર્મીની જ હોય છે?’ આ ડાયલૉગ સાંભળ્યા પછીયે દેશ માટે કંઈક કરવાની-કુરબાન થઈ જવાની તડપ ન ઊઠે તો માની લેવું કે આપણે હરતીફરતી લાશથી વિશેષ કંઈ જ નથી.એ ફિલ્મમાં એવો જ ચોટદાર એક બીજો ડાયલૉગ પણ છે : ‘આતંકવાદીઓ બીજા લોકોને મારી નાખવા માટે પોતાના પ્રાણ આપી શકે છે તો આપણે બીજાઓના જીવ બચાવવા માટે શું આપણા પ્રાણ ન આપી શકીએ?’એ સાચું છે કે દરેક વ્યક્તિ દેશ માટે બલિદાન આપવા કંઈ બૉર્ડર પર જઈને હાથમાં મશીનગન ન લઈ શકે, પરંતુ જ્યારે કોઈ સંકટ કે આફતની નોબત આવે ત્યારે ડરપોક બનીને લપાઈ-છુપાઈ જવાને બદલે થોડુંક વીરત્વ તો બતાવી શકેને.